## Pravilnik o programu i načinu provedbe osposobljavanja za držanje i nošenje i pravilnu uporabu vatrenog oružja

### NN 8/1993 (23.1.1993.), Pravilnik o programu i načinu provedbe osposobljavanja za držanje i nošenje i pravilnu uporabu vatrenog oružja

# MINISTARSTVO UNUTARNJIH POSLOVA

Na temelju članka 19. stavka 2. Zakona o oružju ("Narodne novine",
broj 69/92), ministar unutarnjih poslova, donosi

## PRAVILNIK

### o programu i načinu provedbe osposobljavanja za držanje i nošenje i pravilnu uporabu vatrenog oružja

Članak 1.

Ovim pravilnikom propisuje se program i način provedbe osposobljavanja
za držanje i nošenje i pravilnu uporabu vatrenog oružja djelatnika koji
obavljaju zaštitu imovine i građana koji podnose zahtjev za držanje i nošenje
kratkog vatrenog oružja (u daljnjem tekstu: djelatnici i građani).

Članak 2.

Program osposobljavanja za držanje i nošenje i pravilnu uporabu vatrenog
oružja sastoji se iz teoretskog i praktičnog dijela.

Teoretski dio programa osposobljavanja za držanje i nošenje i pravilnu
uporabu vatrenog oružja sadrži:

1. upoznavanje s propisima koji se odnose na pravilnu uporabu vatrenog
oružja (nužna obrana, krajnja nužda, korištenje oružja);

2. mjere sigurnosti prilikom čuvanja, držanja i nošenja oružja i streljiva;

3. čuvanje, držanje i nošenje oružja i streljiva.

Praktični dio programa osposobljavanja za držanje i nošenje i pravilnu
uporabu vatrenog oružja sadrži:

1. namjenu, borbene osobine, pravilno rukovanje, rastavljanje i sastavljanje,
glavni dijelovi (pištolja i revolvera), zastoji i način njihova otklanjanja;

2. namjenu, borbene osobine, pravilno rukovanje, taktičko-tehnički podaci,
zastoji i način njihova otklanjanja, rastavljanje i sastavljanje pušaka
koje su namijenjene za rad djelatnika koji obavljaju zaštitu imovine;

3. pripremu za praktičnu obuku s vatrenim oružjem (psihološka priprema
za gađanje, tehnika nišanjenja i okidanja);

4. mjere sigurnosti prilikom gađanja iz oružja;

5. praktično izvođenje gađanja.

Članak 3.

Praktično izvođenje gađanja propisano člankom 2. stavka 3. točka 5.
ovog pravilnika obavlja se s kratkim i dugim vatrenim oružjem.

Članak 4.

Praktično izvođenje gađanja s kratkim vatrenim oružjem (pištoljem) obavlja
se pod slijedećim uvjetima:

1. gađanje se izvodi sa 8 metaka (od toga su 3 probna) u stojećem stavu;

2. udaljenost od strijelca do mete iznosi 10 m;

3. veličina mete je 50 x 50 cm kružnog oblika;

4. strijelac od 5 metaka mora pogoditi u metu propisanu točkom 3. ovog
članka najmanje 2 metka.

Clanak 5.

Praktično izvođenje gađanja s dugim vatrenim oružjem (puškama) obavlja
se pod slijedećim uvjetima:

1. gađanje se izvodi sa 8 metaka (od toga su 3 probna) u stojećem stavu;

2. udaljenost od strijelca od mete za pušku 5 užlijebljenom cijevi iznosi
50 m;

3. udaljenost od strijelca do mete za pušku s neužlijebljenom cijevi
(punjeno s krupnom sačmom) iznosi 30 m;

4. veličina mete je 50 x 50 cm kružnog oblika;

5. strijelac od 5 metaka mora pogoditi u metu propisanu točkom 4. ovog
članka najmanje 3 metka.

Članak 6.

Odredbe članka 2. stavka 3. točka 2. te članka 5. ovog pravilnika, ne
primjenjuju se u slučajevima kada se obavlja osposobljavanje za držanje
i nošenje i pravilnu uporabu vatrenog oružja građana.

Članak 7.

Program osposobljavanja za držanje i nošenje i pravilnu uporabu vatrenog
oružja propisan ovim pravilnikom traje za djelatnike 12 sati, a za građane
6 sati.

Članak 8.

Djelatnici su obvezni jedanput godišnje izvršiti praktično izvođenje
gađanja propisano člankom 4. i 5. ovog pravilnika.

Članak 9.

Prijavu za polaganje ispita o osposobljenosti za držanje i nošenje i
pravilnu uporabu vatrenog oružja djelatnici i građani podnose nadležnom
tijelu prema mjestu prebivališta.

Uz prijavu za polaganje ispita djelatnici i građani moraju priložiti
"Uvjerenje o zdravstvenoj sposobnosti", propisano člankom 18.
Zakona o oružju, bez kojeg ne mogu pristupiti ispitu.

Članak 10.

Osposobljavanje djelatnika i građana za držanje i nošenje i pravilnu
uporabu vatrenog oružja mogu obavljati policijske uprave prema mjestu prebivališta,
Obrazovni centar Ministarstva unutarnjih poslova i pravne osobe po odobrenju
ministra unutarnjih poslova.

Za osposobljavanje djelatnika i građana pravne osobe moraju imati osposobljenu
osobu za pravilnu uporabu i praktično rukovanje oružjem.

Članak 11.

Osobe koje kod pravnih osoba obavljaju osposobljavanje obvezne su po
Programu za osposobljavanje djelatnika i građana za držanje i nošenje i
pravilnu uporabu vatrenog oružja propisanog ovim pravilnikom položiti ispit
u Ministarstvu unutarnjih poslova.

Ispit propisan u stavku 1. ovog članka osobe polažu pred komisijom Obrazovnog
centra Ministarstva unutarnjih poslova.

Članak 12.

Zahtjev za osposobljavanje djelatnika i građana za držanje i nošenje
i pravilnu uporabu vatrenog oružja pravne osobe podnose Ministarstvu unutarnjih
poslova.

Članak 13.

Ispit o osposobljenosti za držanje i nošenje i pravilnu uporabu vatrenog
oružja organiziraju i provode komisije policijskih uprava prema mjestu
prebivališta i Obrazovni centar Ministarstva unutarnjih poslova.

Ako za to postoje opravdani razlozi, ispit o osposobljenosti za držanje
i nošenje i pravilnu uporabu vatrenog oružja može obaviti i komisija Ministarstva
unutarnjih poslova.

Komisiju policijske uprave imenuje načelnik policijske uprave, komisiju
Obrazovnog centra načelnik Obrazovnog centra, a komisiju Ministarstva unutarnjih
poslova ministar unutarnjih poslova.

Članak 14.

Rezultate koje djelatnici i građani postignu na praktičnom izvođenju
gađanja propisano člankom 4. točka 4. i člankom 5. točka 5. ovog pravilnika
čine sastavni dio ispita.

Članak 15.

Djelatnik i građanin može ispit o osposobljenosti za držanje i nošenje
i pravilnu uporabu vatrenog oružja polagali više puta.

Ponovnom polaganju ispita djelalnik i građanin može pristupiti najranije
nakon 30 dana od dana zadnjeg polaganja.

Članak 16.

O položenom ispitu o osposobljenosti za držanje i nošenje i pravilnu
uporabu vatrenog oružja izdaje se potvrda.

Članak 17.

Troškove osposobljavanja i ispita snose djelatnici i građani.

Članak 18.

Danom stupanja na snagu ovog pravilnika prestaje vrijediti članak 14.
i 15. Pravilnika o vrsti oružja, načinu nabavljanja, nošenja i čuvanja
oružja te načinu obuke o nošenju, rukovanju i upotrebi oružja za obavljanje
poslova neposredne fizičke zaštite ("Narodne novine", broj 16/87).

Članak 19.

Ovaj pravilnik stupa na snagu danom objave u "Narodnim novinama".

Broj: 511-01-43-1770/1-1993.

Zagreb, 20. siječnja 1993.

Ministar unutarnjih poslova

**Ivan Jarnjak, v. r.**

Pravilnik, NN 8/1993-89
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)